Lucius Manlius Torquatus (praetor 49 a.C.n.)

thumb|Liber primus *De Finibus* incipiens in manuscripto picto. In hoc libro Torquatus Epicuri doctrinam adversus Ciceronem tuebatur.
**Lucius Manlius Torquatus** (mortuus 46 a.C.n.) erat filius consulis anni 65 a.C.n. eiusdem nominis. Anno 49 incipiente bello civili Pompeianas partes secutus est. Amicus Ciceronis erat qui eum Epicuri placitorum interpretem in *De Finibus* fecit.

## De cursu honorum 
*anno 66 consulem designatum Syllam  lege Calpurnia de ambitu *adulescentulus* (sic scribebat Cicero) postulavit atque ita viam ad consulatum patri stravit, dum alter competitor idem efficit cum Autronio, altero consule designato.
*anno 65 tum cum pater consul erat ipse triumvir monetalis fuit et denarios signavit cum his typis: ex una parte caput Sibyllae, ex altera litterae L TORQUAT III VIR et tripus cum duabus stellis et amphora intra torquem quae omnia (praeter torquem qui ad cognomen alludit) ad  sacerdotium quindecimvirum sacris faciundis pertinent qui cultibus invectis (in primis Apollinis) et libris Sibyllinis praepositi erant. Utrum ad maiorum honores tantum alluserit an ipse quindecimvir fuerit nescitur.
* anno 63 a.C.n. Cicero his verbis actionem Torquati iunioris contra coniuratos laudabat: *L. ille Torquatus, cum esset meus contubernalis in consulatu atque etiam in praetura fuisset, cum princeps, cum auctor, cum signifer esset iuventutis, actor, adiutor, particeps exstitit*. Ex ipsis verbis manifestum est de tirocinio forensi hic agi quae pars magna educationis tralaticiae nobilium Romanorum fuit qui schola absoluta et toga virili sumpta virum rerum publicarum et eloquentiae forensis peritum per annum aut amplius comitabantur atque ita officia civilia discebant.
*anno 62 cum ceteros coniuratos apud iudices tum etiam Publium Syllam iterum accusavit tamquam Catilinae conscium. A Cicerone defensus, cuius orationem *Pro Sulla* adhuc legere libet, Sylla absolutus est.
* anno 58 acriter Ciceronem adversus Clodium defendit exsilium frustra apud consulem Pisonem deprecatus.
* anno 54 Aulum Gabinium de  ambitu accusare voluit sed per divinationem e numero accusatorum exclusus est. Reus accusante Publio Sylla crimini haesit.
* anno 50 praetor designatus fuisse in *De Finibus* videtur. Anno 49 igitur praeturam iniit tum cum Caesar Rubiconem transiit ita ut cum ceteris Pompeianis magistratibus Italiam reliquisse videatur postquam cum sex cohortibus Alba fugit.
* anno 48 Oricum oppidum iussu Pompei defendebat sed ab incolis Graecis desertus sese Caesari dedere coactus est qui eum benigne dimisit. Quod quidem eum non avertit, si Lucano credimus qui fortasse Titum Livium sequebatur,  quominus ad castra Pompeiana contenderet atque magnas partes in proelio ad Dyrrachium ageret. Non multum tunc afuit quin cladem Caesarianis inferret.
* anno 46 cum ex Africa ad Hispaniam Scipionis imperatoris comes fugere conaretur occisus est

## De homine litterato 
Lucius Torquatus poesim amabat atque ipse versus composuisse traditur. Nec mirum igitur si Catullus poeta epithalamion in eius honorem composuit:
: Torquatus volo parvulus
:matris e gremio suae
:porrigens teneras manus
:dulce rideat ad patrem
:    semihiante labello.

: sit suo similis patri
:Manlio et facile insciis
:noscitetur ab omnibus,
:et pudicitiam suae
:     matris indicet ore.*

Praecipue tamen notus est quia Epicurismum acriter defendebat atque ipse profitebatur.

## Notae 
## Fontes 
**Bellum Africum* 96.1
*Caesar, *De bello civili* I.24.3 et III.11.3
* Cicero, *De Finibus*
** *Pro Sulla*
** *Epistulae ad Atticum* VII.12.4, VII.14.2, VII.23.1, IX.8.1, XII.17 et 21.

## Plura legere si cupis 
*Michael C. Alexander, "The Role of Torquatus the Younger in the Ambitus Prosecution of Sulla in 66 B.C., and Cicero De Finibus 2.62", *Classical Philology*, 1999: 65-69 
*Cyril Binot, "Se faire un nom : les élites à la fin de la République romaine, entre tradition familiale et construction personnelle. Le cas de L. Manlius Torquatus (pr. 49)", *Latomus'', 2013: 625-641

## Nexus externi 
*Manlius 80 in Paulys Real-Enzyklopädie der classischen Altertumswissenschaft

Torquatus, Lucius
Categoria:Necati
Categoria:Philosophi Epicurei
Categoria:Praetores
Categoria:Senatores
Categoria:Triumviri monetales
Categoria:Victimae Belli Civilis (49-45 a.C.n.)